शायद भारत में आज भी सुखी परिवार की छवि कायम है। छोटे कस्बो में, गाँवों और शहरों में अभी आधुनिकता का सैलाब दाखिल नहीं हो पाया! हुआ भी हो तब उसकी गति मंथर है। वहाँ आज भी जीवित हैं हमारे पीढियों से संचित सुसंस्कार और सुरक्षित है सामाजिक मूल्यों की धरोहर ! परन्तु दुख इस बात का है कि इन संस्कारों पर आज हर क्षेत्र से आक्रमण जारी है। आधुनिकता का मुखौटा ओढ़े हुए असामाजिक तत्वों के नुकीले तीर और मिसाइल अपना निशाना खोजते हुए विश्व के सभी भूखंडों की ओर तेज़ी से आगे बढ़ते जा रहे हैं। इन सुनामी सी लहरों से हमारा आदर्शवाद कब तक सलामत रहेगा ? इक्कीसवीं शताब्दी के आरम्भ में इनका पुनर्मूल्यांकन आवश्यक है !